ރަސޫލު ޞައްލަﷲ ޢަލައިހި ވަސައްލަމް މި ކަންތައް ރާއްވަވަމުން ގެންދެވި އިރު ، މި ކަން ކާމިޔާބުކޮށް ދެއްވުމަށާއި ، މިކަން ސިއްރުކޮށް ވަންހަނާކޮށްދެއްވުމަށް އެދި ދުޢާ ކުރައްވަމުން ގެންދެވިއެވެ. ކޮންމެ ފިޔަވަޅެއް އަޅުއްވަމުން ގެންދެވީ ﷲގެ ޙަޟްރަތަށް އިބްތިހާލުވެ ވަޑައިގަންނަވަމުންނެވެ. މި ގޮތަށް ރޭއްވެވުމަށް ފަހު ﷲއަށް ވަކީލު ކުރެއްވިއެވެ. މިހެންވެ މާތްﷲ ވަޙީ ކުރައްވަނީ ” وَإِذْ يَمْكُرُ بِكَ ٱلَّذِينَ كَفَرُوا۟ لِيُثْبِتُوكَ أَوْ يَقْتُلُوكَ أَوْ يُخْرِجُوكَ ۚ وَيَمْكُرُونَ وَيَمْكُرُ ٱللَّهُ ۖ وَٱللَّهُ خَيْرُ ٱلْمَـٰكِرِينَ – الأنفال : 30- ކާފިރުވި މީހުން، ކަލޭގެފާނު ހައްޔަރުކުރުމަށް، ނުވަތަ އަވަހާރަކޮށްލުމަށް، ނުވަތަ ކަލޭގެފާނު ރަށުން ބޭރުކޮށްލުމަށް ރޭވިހިނދު، ހަނދުމަކުރައްވާށެވެ! އެއުރެން މަކަރުވެރި، ނުބައި ރޭވުންތައް ރާވަތެވެ. އަދި اللَّه (އެއުރެންގެ ރޭވުންތައް، ބާޠިލު ކުރައްވައި، އެއުރެންނަށް ކެހިލިބޭނެގޮތަށް) ތަދްބީރު ކުރައްވަތެވެ. اللَّه އީ، މަކަރުވެރިންނަށްވުރެ، ތަދްބީރު ކުރެއްވުން މޮޅު ރަސްކަލާނގެއެވެ.”